บจ.เฮโลขายหุ้นกู้ก.ค.นี้
ไม่รอดอกเบี้ยลงลงทุนตามแผนออกเท่าไรเกลี้ยง
29 มิ.ย. 2555

ไม่รอดอกเบี้ยลงลงทุนตามแผนออกเท่าไรเกลี้ยง
บจ.ลุยออกหุ้นกู้ตุนเงินทำธุรกิจแจกดอกเบี้ยมากกว่า 4% เหมราชขาย 2,000 ล้านบาท ไทคอน 500 ล้านบาท ช.การช่างระดม 3,000 ล้าน ส่วน ปตท.สผ.บางจากถิรไทยขายเกลี้ยง
ปัจจุบันตลาดคาดการณ์ว่า ในการประชุมธนาคารกลางยุโรป (ECB) ในวันที่ 5 ก.ค.นี้ จะมีมติปรับลดดอกเบี้ยลง 0.25% เหลือ 0.75% เพื่อช่วยเหลือสถาบันการเงินแก้ปัญหาหนี้ ส่วนดอกเบี้ยของไทยนั้นคาดว่าการประชุมคณะกรรมการนโยบายการเงิน (กนง.) ครั้งถัดไป วันที่ 25 ก.ค. น่าจะมีการพูดถึงการลดดอกเบี้ยลงบ้าง ทั้งนี้ตลาดคาดว่าจะลดดอกเบี้ยลง 0.25% เป็น 2.75% ในไตรมาส 3 แต่หลายบริษัทกลับไม่รอให้ถึงเวลานั้น เพราะขณะนี้จำเป็นต้องการระดมทุนเพื่อขยายการลงทุน 
บริษัท เหมราชพัฒนาที่ดิน (HEMRAJ) เตรียมจะขายหุ้นกู้วงเงิน 2,000 ล้านบาท ซึ่งบริษัทจะนำเงินไปลงทุนตามแผนธุรกิจที่วางไว้ โดยบริษัท ทริสเรทติ้ง ได้ให้อันดับความน่าเชื่อถือหุ้นกู้ชุดนี้ ที่ A แนวโน้มคงที่ แต่บริษัทยังมีความเสี่ยงจากการชะลอตัวของเศรษฐกิจโลกเพราะวิกฤตหนี้ยุโรป 
ขณะที่บริษัท ไทคอน อินดัสเทรียล คอนเน็คชั่น (TICON) จะขายหุ้นกู้วงเงิน 500 ล้านบาท อายุ 5 ปี ดอกเบี้ยที่ 4.49% เสนอขายแก่ผู้ลงทุนสถาบันและรายใหญ่ ระหว่างวันที่ 24 ก.ค. ซึ่งทริสคงเครดิตที่ A แต่ห่วงว่าวิกฤตหนี้ในยุโรปอาจส่งผลต่อการเติบโตของบริษัทในอนาคต 
ด้านบริษัท ช.การช่าง (CK) ระบุในแบบไฟลิงที่ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดอัตราดอกเบี้ยหุ้นกู้อายุ 4 ปี 9 เดือน มูลค่าไม่เกิน 2,000 ล้านบาท ที่อัตรา 5.5% เสนอขายแก่ผู้ลงทุนทั่วไปและสถาบัน ในวันที่ 917 ก.ค. ผ่านธนาคารกสิกรไทย 
บริษัท ลลิล พร็อพเพอร์ตี้ (LALIN) กำหนดอัตราดอกเบี้ยหุ้นกู้ครบกำหนดไถ่ถอนปี 2558 วงเงิน 700 ล้านบาท อายุ 3 ปี ที่ 5.25% ต่อปี จ่ายดอกเบี้ยทุก 3 เดือน โดยจะเสนอขายให้ผู้ลงทุนสถาบันและ/หรือผู้ลงทุนรายใหญ่ มี บล.เอเซีย พลัส เป็นผู้จัดการจำหน่ายในวันที่ 10-12 ก.ค. 2555 โดย บริษัท ทริสเรทติ้ง ให้อันดับความน่าเชื่อถือที่ระดับ “BBB” ด้วยแนวโน้ม “บวก”
ขณะที่บริษัทที่เปิดขายหุ้นกู้ในช่วงนี้ต่างก็ประสบความสำเร็จ เช่น บริษัท ถิรไทย (TRT) นายสัมพันธ์ วงษ์ปาน กรรมการผู้จัดการ กล่าวว่า หุ้นกู้ของบริษัทจำนวน 600 ล้านบาท ขายหมดเกลี้ยงตั้งแต่วันแรกของการเปิดจองซื้อวันที่ 25 มิ.ย. ที่ผ่านมา โดยเป็นหุ้นกู้อายุ 3 ปีจ่ายดอกเบี้ย 5.3% ต่อปี
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทประสบความสำเร็จในการออกหุ้นกู้ด้อยสิทธิที่มีลักษณะคล้ายทุนมูลค่า 5,000 ล้านบาท ซึ่งได้รับการตอบรับที่ดีทั้งจากผู้ลงทุนกลุ่มสถาบันและรายย่อย 
บริษัท บางจากปิโตรเลียม (BCP) ขายหุ้นกู้มูลค่า 3,000 ล้านบาทหมดเกลี้ยงแล้ว แบ่งเป็นหุ้นกู้ชุดที่ 1 ครบกำหนดไถ่ถอนปี 2562 และชุดที่ 2 ครบปี 2565